Agnes Nygaard Haug

Agnes Margrete Nygaard Haug (1933–2025) var en norsk jurist, lagmann og deretter førstelagmann i Eidsivating lagmannsrett, senere førstelagmann i Borgarting lagmannsrett og i perioder konstituert høyesterettsdommer.

Haug tok juridisk embetseksamen i 1957. Fra 1959 til 1977 arbeidet hun i Justisdepartementet, der hun avanserte fra saksbehandler til byråsjef og deretter underdirektør.

Hun ble utnevnt til lagdommer i Eidsivating lagmannsrett i 1977. Hun ble utnevnt til lagdommer i Eidsivating i 1985, og ledet blant annet rettssaken mot Arne Treholt, som ble dømt for spionasje.

Hun tiltrådte som førstelagmann ved Eidsivating lagmannsrett i januar 1989.

Hun ledet den sivile granskingskommisjonen etter skredulykken i Vassdalen i 1986. I mars 1993 ble hun oppnevnt til medlem av domstolskommisjonen, som ble ledet av høyesterettsjustitiarius Carsten Smith.

Den 16. april 1993 ble hun oppnevnt til leder av Etterretningstjenesteutvalget, som etter hvert ble omtalt som Nygaard Haug-utvalget. Dette utvalget hadde som mandat å undersøke om Forsvarets etterretningstjeneste hadde foretatt telefonavlytting eller annen overvåking av norske borgere, noe som ville være ulovlig ettersom det kun var Politiets overvåkingstjeneste som (etter å ha innhentet tillatelse fra retten) hadde adgang til å overvåke norske statsborgere. Nygaard Haug-utvalget avga sin rapport til Forsvarsdepartementet i 1994, og var forgjengeren til den mer kjente Lund-kommisjonen.

Haug var konstituert dommer ved Norges Høyesterett to ganger, i 1994 og 1995.

 Utmerkelser 
 60px Kommandør av St. Olavs Orden (1993)

 Familie (utvalg) 
Agnes Nygaard Haug var datter av høyesterettsdommer Marius Nygaard, som igjen var sønn av lagmann Finn Nygaard. Den ene av hennes søstre var dommer Eva Nygaard Ottesen. Juristen Tor Næsheim, som blant annet ledet kommisjonen som gransket Alexander Kielland-ulykken, var Agnes Nygaard Haugs svoger.

Hun var gift med tidligere riksmeglingsmann Bjørn Haug fra 1956 til han døde i 2020, og var mor til blant andre legen Charlotte Haug.

 Referanser 

Kategori:Konstituerte dommere i Norges Høyesterett
Kategori:Personer fra Oslo
Kategori:Kommandører av St. Olavs Orden